Κοτόσουπα αυγολέμονο (βίντεο)
Η απόλυτη κοτόσουπα με δυνατό ζωμό και πυκνό αυγολέμονο. Όλα τα μυστικά και οι συμβουλές από τον Χριστόφορο Πέσκια.
1 κοτόπουλο μεγάλο, περίπου 1.700 γρ., κομμένο σε 4 κομμάτια , 1 μεγάλο ξερό κρεμμύδι, καθαρισμένο και κομμένο σε 4 κομμάτια, 1 κεφάλι σκόρδο, καθαρισμένο από τις εξωτερικές φλούδες και τις μικρές ρίζες του, κομμένο στη μέση, 2 μεγάλα καρότα, καθαρισμένα και ολόκληρα, 1 μέτριο κλωνάρι σέλερι, κομμένο στη μέση, 1 μικρή ντομάτα, κομμένη στη μέση, 1 φύλλο δάφνης, 1 κλωναράκι φρέσκο θυμάρι ή 1 κουτ. γλυκού θυμάρι ξερό, τριμμένο, 10 κόκκοι πιπέρι μαύρο, αλάτι, ο χυμός από 2 μέτρια λεμόνια (περίπου 80 ml ) ή όσο λεμόνι μάς αρέσει, 6 αυγά, 50 ml παρθένο ελαιόλαδο, αλάτι, φρεσκοτριμμένο πιπέρι, 1 κουτ. γλυκού θυμάρι ξερό, τριμμένο
Αλατίζουμε το κοτόπουλο. Σε μια βαθιά κατσαρόλα βάζουμε το κοτόπουλο και νερό τόσο που να το υπερκαλύπτει κατά 5 εκ. και βράζουμε σε δυνατή φωτιά για περίπου 5 λεπτά, μέχρι να αρχίσουν τα υγρά να κοχλάζουν. Χαμηλώνουμε τη φωτιά και σιγοβράζουμε για περίπου 30 λεπτά, ξαφρίζοντας με τρυπητή κουτάλα μέχρι να σταματήσει να βγαίνει αφρός. Ρίχνουμε όλα τα υπόλοιπα υλικά και σιγοβράζουμε για περίπου 1 ώρα, μέχρι να μαλακώσει καλά το κοτόπουλο και να ξεκολλάει το κρέας από τα κόκαλα.Βγάζουμε το κοτόπουλο και τα λαχανικά σε ένα σκεύος και τα αφήνουμε στην άκρη. Αφαιρούμε το σκόρδο και την ντομάτα.Σουρώνουμε το ζωμό και μετράμε περίπου 1.500 ml, που θα χρειαστούμε για τη σούπα. Καθαρίζουμε την κατσαρόλα, ρίχνουμε το ζωμό και τον ξαναβάζουμε σε χαμηλή φωτιά. Σε ένα βαθύ μπολ χτυπάμε τα αυγά με το σύρμα μέχρι να αφρατέψουν. Ρίχνουμε το λεμόνι και συνεχίζουμε το χτύπημα μέχρι να ενσωματωθεί. Προσθέτουμε σταδιακά, με μια κουτάλα της σούπας, ζωμό από την κατσαρόλα συνεχίζοντας το ανακάτεμα, μέχρι το αυγολέμονο να ζεσταθεί καλά. Αδειάζουμε το αυγολέμονο στην κατσαρόλα, αλατοπιπερώνουμε και ανακατεύουμε απαλά, μέχρι να ενσωματωθεί στον υπόλοιπο ζωμό και να δέσει η σούπα. Αποσύρουμε από τη φωτιά.Αν θέλουμε, χτυπάμε τη σούπα με ένα ραβδομπλέντερ για να αφρίσει.Αφαιρούμε τα κόκαλα και την πέτσα από το κοτόπουλο και το βάζουμε σε πιατέλα. Κόβουμε τα καρότα και το σέλερι σε μέτριες ροδέλες και τα τακτοποιούμε δίπλα στο κοτόπουλο. Πασπαλίζουμε με αλάτι, φρεσκοτριμμένο πιπέρι και το θυμάρι και περιχύνουμε με το ελαιόλαδο. Μοιράζουμε τη σούπα στα πιάτα και σερβίρουμε.
Κοτόπουλο,Λαχανικά,Λεμόνι